Dandelion

Dandelion ( [dan.dé.lion], ), paliman (Jawi: ) atau jombang (nama saintifik: Taraxacum officinale) ialah sejenis tumbuhan herba saka daripada genus Taraxacum keluarga Asteraceae berasal dari kawasan beriklim sederhana Eropah dan Asia dan diperkenalkan ke benua Amerika.

Tumbuhan ini dikenali dari bunga-bunga kuningnya yang berubah menjadi biji berbulu halus yang mudah tersebar ditiup angin.

Penamaan 
Nama dandelion menyerap bahasa Perancis dent de lion "gigi singa" menggambarkan dedaun bergerigi yang ada pada tumbuhan ini.

Istilah paliman didapati pada kamus-kamus Belanda-Melayu dari lewat abad ke-19 ke awal abad ke-20; ia sepunca dengan kata bahasa Jawa merujuk kepada spesies sama iaitu pakliman. Istilah jombang juga menyerap dari bahasa ini di mana ia digunakan di negara Nusantara tertentu seperti Indonesia.

Botani 

Dandelion atau paliman ini berakar tunjang menumbuhkan batang menegak tinggi antara 5 hingga 40 sentimeter puratanya, malah sejauh 70 sm. Batangnya berwarna keunguan licin atau kurang bulu pendek; dalamnya mengandungi getah. Daun-daunnya berbentuk ringkas membujur dengan ukuran 5–45 sm panjang dan 1–10 sm lebar.

Kepala bunganya terdiri dari anak-anak bunga berwarna kuning yang dwijantina. Anak-anak bunga ini sering dikunjungi oleh banyak jenis serangga. Benih-benihnya terhasil lebih tanpa perlu disenyawakan. Ia terdiri dari buah runcing 2–3 milimeter panjang berwarna hijau atau perang lumut atau kekuningan atau kekelabuan, setiap satunya berbulu pappus keputihan sekitar 6 mm.

Kegunaan 
Bunga tumbuhan ini tidak dikehendaki banyak kebun dan taman jagaan; malah perebakan ia dalam kawasan tanaman pertanian di seluruh dunia dilihat mampu menjejaskan ekonomi yang besar. Pada sisi lainnya pula, tanaman ini sangat dikehendaki pengumpul di kawasan-kawasan beriklim yang sukar ditumbuhkan tanaman ini seperti kawasan tropika sehingga biji-biji ini sering diseludup dari pelancongan luar negara.

Daun-daun dandelion baik yang liar mahupun ditanam boleh dituai dan dimakan sebagai sayur baik mentah dalam salad (terutamanya yang muda, dengan rasa yang sedikit pahit) mahupun dimasak. Akarnya digunakan dalam bentuk dipanggang kering menjadi serbuk yang diseduh membuat minuman dengan rasa mirip kopi.

Tumbuhan ini secara tradisi digunakan orang asal Amerika sebagai makanan dan ubat. Ia juga mempunyai sifat mudah melawas kencing yang dimanfaatkan dalam perubatan tradisional di Eropah, Amerika Utara dan  Cina selama lebih kurang 2,000 tahun; namun kajian lebih lanjut perlu dilakukan untuk mengukuhkan keberkesanan tumbuhan ini.

Rujukan

Sayur daun
Herba
Spesies kurang membimbangkan Senarai Merah IUCN